b'\n_START_ARTICLE_\nAlkaptonurija\n_START_SECTION_\nPatofiziologija\n_START_PARAGRAPH_\nHomogentizinska kislina je naravni intermediat v presnovi tirozina. Jetrni encim homogentizat 1,2-dioksigenaza, katerega zapis nosi gen HGD, katalizira pretvorbo kisline v 4-maleilacetoacetat. Bolezen se izrazi pri ljudeh, ki imajo okvarjena oba alela za encim. Odkrite so bile razli\xc4\x8dne mutacije gena HGD, ki privedejo do bolezni._NEWLINE_Pri nekaterih bolnikih, katerim je bila opravljena presaditev jeter zaradi drugih te\xc5\xbeav, je pri\xc5\xa1lo do hkratnega izbolj\xc5\xa1anja bolezni, te\xc5\xbeave v sklepih pa so v glavnem prenehale, kar potrjuje, da so jetra glavni vir proizvodnje homogentizinske kisline pri bolezni.\n_START_SECTION_\nEpidemiologija\n_START_PARAGRAPH_\nPogostost bolezni oz. incidenca je v povpre\xc4\x8dju en primer na 100.000 do 250.000 ljudi, pogostej\xc5\xa1a je le na Slova\xc5\xa1kem in v Dominikanski republiki. Na Slova\xc5\xa1kem je incidenca en primer na 19.000 ljudi, za Dominikansko republiko pa podatki niso znani.\n_START_SECTION_\nKlini\xc4\x8dni simptomi in znaki\n_START_PARAGRAPH_\nAlkaptonurija je pogosto asimptomatska, vendar je lahko belo\xc4\x8dnica (sklera) o\xc4\x8desa obarvana temno, kar se sicer navadno pojavi v poznej\xc5\xa1ih letih, poleg tega pa je lahko tudi ko\xc5\xbea obarvana temnej\xc5\xa1e na podro\xc4\x8djih, izpostavljenih son\xc4\x8dni svetlobi, ter okoli znojnic, znoj pa je lahko obarvan rjavo. Urin na zraku postane po dalj\xc5\xa1em \xc4\x8dasu temen. Ledvi\xc4\x8dni kamni in kamni v prostati so pogosti in se pojavijo pri pribli\xc5\xbeno \xc4\x8detrtini primerov._NEWLINE_Glavni simptomi alkaptonurije nastanejo zaradi kopi\xc4\x8denja homogentizinske kisline v tkivih. V sklepih vodi to do po\xc5\xa1kodbe hrustanca, \xc5\xa1e posebej v hrbtenici, kar povzro\xc4\x8da bole\xc4\x8dine v spodnjem delu hrbta \xc5\xbee v mlaj\xc5\xa1ih letih pri ve\xc4\x8dini primerov, pa tudi v bokih in ramenih. Pogosto je v mlaj\xc5\xa1ih letih potreben operacijski poseg za nadomestitev hrustanca._NEWLINE_Pri sr\xc4\x8dnih zaklopkah se pojavijo predvsem kalcifikacije in regurgitacije, \xc5\xa1e posebej na aortni in mitralni zaklopki, v huj\xc5\xa1ih primerih je potrebno vstaviti umetno zaklopko. Koronarna sr\xc4\x8dna bolezen je lahko pospe\xc5\xa1ena pri alkaptonuriji._NEWLINE_Zna\xc4\x8dilen znak alkaptonurije je tudi u\xc5\xa1esno maslo, ki na zraku postane rde\xc4\x8de ali \xc4\x8drno (odvisno od prehrane) po nekaj urah zaradi nakopi\xc4\x8dene homogentizinske kisline.\n_START_SECTION_\nDiagnostika in zdravljenje\n_START_PARAGRAPH_\nAlkaptonurijo se laboratorijsko diagnosticira s pomo\xc4\x8djo papirne kromatografije in tankoplastne kromatografije, kot vzorec pa lahko slu\xc5\xbei tako kri kot tudi urin. Pri zdravem \xc4\x8dloveku je homogentizinska kislina popolnoma odsotna v krvi in urinu, pri bolniku pa je nivo kisline v krvi povpre\xc4\x8dno okoli 6,6 \xce\xbcg/ml, v urinu pa okoli 3,12 mmol/mmol kreatinina._NEWLINE_Nobena metoda zdravljenja se do zdaj ni nedvoumno izkazala, da bi zmanj\xc5\xa1ala zaplet bolezni. Navadno se bolnikom sicer predpi\xc5\xa1e dieto brez fenilalanina in tirozina in z veliko koli\xc4\x8dino vitamina C. Tovrstna dieta je lahko u\xc4\x8dinkovita pri otrocih, pri odraslih pa se ni izkazala za posebej u\xc4\x8dinkovito._NEWLINE_Trenutno potekajo raziskave glede terapevtske uporabe insekticida nitisinona, ki inhibira encim 4-hidroksifenilpiruvat dioksigenazo, ki katalizira nastajanje homogentizinske kisline iz 4-hidroksifenilpiruvi\xc4\x8dne kisline. To sicer zmanj\xc5\xa1a nastajanje problemati\xc4\x8dne kisline, vendar so se pri uporabi pokazali dolo\xc4\x8deni stranski u\xc4\x8dinki, kot je iritacija ro\xc5\xbeenice.\n_START_SECTION_\nZgodovina\n_START_PARAGRAPH_\nAlkaptonurija je bila ena od \xc5\xa1tirih bolezni, ki jih je opisal sir Archibald Edward Garrod kot posledico kopi\xc4\x8denja intermediatov zaradi presnovnih motenj. Leta 1902 je povezal kopi\xc4\x8denje alkaptanov z ohronozo, njegova mnenja glede bolezni, vklju\xc4\x8dno z na\xc4\x8dinom dedovanja, pa so bila predstavljena leta 1908 na Kraljevem kolid\xc5\xbeu za zdravnike. Bolezen je bila opisana kot posledica okvare encima leta 1958, genetska osnova pa je bila predstavljena leta 1996._NEWLINE_\xc5\xa0tudija iz leta 1977 je pokazala, da je ohronoza, odkrita na eni od egiptovskih mumij, verjetno povezana z alkaptonurijo.'